作者:戴復古
標題:賀新郎
內容:蝸角爭多少。是英雄、割據乾坤，到頭休了。一片泥塗荒草地，盡是魚龍故道。新堤上、風濤難保。滄海桑田何時變，怕桑田、未變人先老。休為此，生煩惱。訟庭不許頻頻到。這官坊、翻來覆去，有何分曉。無諍人中為第一，長訟元非吉兆。但有恨、平章不早。尊酒喚回和氣在，看從來、兄弟依然好。把前事，付一笑。